पापा बाह्र गेआ ते गोल-गप्पें आले भाई गी उत्थों उठी जाने आस्तै गलाया। पर, उसने ते गोल-गप्पे बेचने हे। नुहाड़ी रोजी दा मसला हा। उसी कुसै कन्ने के? फी नुहाड़े कोल कमेटी दा परमट बी ऐ हा। पापे दे उत्थें खड़ोते-खड़ोते गै ञ्यानें बी आई गे। उनें गोल-गप्पें आस्तै जिद्द कीती। पापे गी झुकना गै पेआ। उसने ञ्यानें गी गोल-गप्पे ते लेई दित्ते पर उनेंगी बाह्र गै खाने आस्तै आक्खेआ। ओ ञ्याने हे। ञ्यानें बादशाह् होंदे न। जे किश उंदे मनै दी लैह्र होऐ उऐ करदे न। पापा अंदर गेआ तां ओ बी खंदे-खंदे अंदर आई गे। शशि ने उने गी दिक्खी लैत्ता। ओ ञ्यानें गी गोल-गप्पे खंदे दिखदी जा दी ही ते अपनी जीभ बु’ल्लें उप्पर फेरदी जा दी ही। मूंहां च पचाके बी लांदी जा दी ही। पापे ने शशि अ’ल्ल दिक्खेआ, फी ञ्यानें अ’ल्ल दिक्खेआ ते उनेंगी द्रंड देइयै उत्थों कड्ढी दित्ता।